鄭簡公

**鄭簡公**，姬姓，諱**喜**，乃周時鄭之十六君。僖公之太子也。

僖公五年（魯襄公七年），公子騑朝僖公，僖公不禮。騑怒，使廚人藥殺僖公，赴諸侯曰「僖公暴病卒」。公子騑既弒僖公，太子時年五歲，奉而立之，是為簡公。簡公元年（魯襄公八年），羣公子以僖公之死也，謀欲誅公子騑，騑覺之，反盡誅羣公子。夏四月，鄭侵蔡，獲蔡公子爕。五月，晉悼公會魯、齊、宋、衛、邾諸侯之大夫於邢，公獻捷於會。冬，楚伐鄭，公子騑、公子發、公孫輒欲從楚，公子嘉、公孫躉、公孫舍之欲待晉，騑曰：「姑從楚，晉師至，吾又從之。」乃及楚平。使大夫王子伯駢、告於晉，曰：「君命敝邑：『脩而車服，儆而師徒，以討亂畧。』蔡人不從，敝邑之人，不敢寧處，悉索敝賦，以討於蔡，獲司馬燮，獻於邢丘。今楚來討曰：『女何故稱兵於蔡。』焚我郊保，馮陵我城郭。敝邑之眾，夫婦男女，不遑啟處，以相救也。翦焉傾覆，無所控告。民死亡者，非其父兄，即其子弟，夫人愁痛，不知所庇。民知窮困，而受命於楚，孤也與其二三臣不能禁止。不敢不告。」晉使行人對之曰：「君有楚命，亦不使一介行李告於寡君，而即安於楚。君之所欲也，誰敢違君。寡君將帥諸侯以見於城下，唯君圖之。」

二年（魯襄公九年），晉會魯、宋、衛、曹、莒、邾、滕、薛、杞、小邾、齊諸侯伐鄭，鄭恐，乃行成。冬十一月，同盟於戲。將盟，六卿及其大夫、門子皆從公。晉士弱為載書曰：「自今日既盟之後，鄭國而不唯晉命是聽，而或有異志者，有如此盟。」公子騑趨進曰：「自今日既盟之後，鄭國而不唯有禮與疆可以庇民者是從，而敢有異志者，亦如之。」荀偃曰：「改載書。」公孫舍之曰：「昭大神，要言焉。若可改也，大國亦可叛也。」乃盟而還。晉人不得志於鄭，十二月，以諸侯復伐鄭，次於陰口而還。楚伐鄭，公子騑將及楚平。公子嘉、公孫躉曰：「與大國盟，口血未乾而背之，可乎。」騑曰：「吾盟固云：唯疆是從。今楚師至，晉不我救，則楚彊矣。且要盟無質，背之可也。」乃及楚平，同盟於中分。

三年（魯襄公十年），鄭及楚伐宋，衛救宋師於襄牛。鄭使皇耳侵衛。衛獲皇耳於犬丘。秋，鄭及楚侵魯西鄙，還圍蕭，克之。九月，侵宋北鄙，晉會魯、宋、衛、曹、莒、邾、齊、滕、薛、杞、小邾諸侯伐鄭，師於牛首。冬盜殺公子騑、公子發、公孫輒。尉止、司臣、侯晉、堵女父、子師僕五人，皆士也，故書盜。諸侯之師城虎牢而戍之、晉師城梧及製，戍之鄭，及晉平。楚救鄭，晉與楚夾潁而軍，公孫躉曰：「諸侯既有成行，必不戰矣。從之亦退，不從亦退。退，楚必圍我，不如從楚，亦以退之。」宵涉潁，與楚人盟。晉師還，侵鄭北鄙而歸，楚人亦還。四年（魯襄公十一年），鄭患晉、楚之故，公孫舍之曰：「與宋為惡，諸侯必至。吾從之盟。楚師至，吾又從之，則晉怒甚矣。晉能驟來，楚將不能，吾乃固與晉。」於是使疆場之司惡於宋。宋侵鄭，大獲。夏，舍之侵宋。四月，晉會諸侯伐鄭。六月，圍鄭，鄭懼，乃行成。秋七月，同盟於亳，楚共王伐鄭，公逆之，伐宋。九月，諸侯悉師復伐鄭，鄭使良霄、大宰石㚟如楚，告將服於晉，曰：「孤以社稷之故，不能懷君。君若能以玉帛綏晉，不然則武震以攝威之，孤之願也。」楚人執之，諸侯之師觀兵於鄭東門，鄭使王子伯駢行成。晉趙武入盟公。冬十月，公孫舍之出盟晉悼公。十二月，會於蕭魚。六年（魯襄公十三年），楚歸良霄、石㚟。

七年（魯襄公十四年），公孫躉及晉、魯、齊、宋、衛、曹、莒、邾、滕、薛、杞、小邾諸侯之大夫會吳於向。夏四月，公孫躉會諸侯之大夫伐秦。冬，公孫躉會晉、魯、宋、衛、莒、邾諸侯之大夫於戚，衛孫林父逐獻公，立殤公，會戚以定之。八年（魯襄公十五年），晉悼公薨，公孫夏如晉奔䘮，公孫蠆送葬。九年（魯襄公十六年），公會晉、魯、宋、衛、曹、莒、邾、薛、杞、小邾諸侯於溴梁大夫盟。夏，公會晉、魯、衛、宋諸侯之大夫伐許，許請遷也。

十一年（魯襄公十八年），公會諸侯同圍齊，公子嘉欲去諸大夫，將叛晉而起楚師以去之。夏，楚伐鄭。十二年（魯襄公十九年），圍齊之諸侯盟於祝柯。秋，殺公子嘉。然丹、子良出奔楚，公孫舍之當國，公孫夏為政，立公孫僑為卿。十三年（魯襄公二十年），公會諸侯同盟於澶淵。十四年（魯襄公二十一年），公會晉、魯、齊、宋、衛、曹、莒、邾諸侯於商任。晉欒盈叛會以錮之。十五年（魯襄公二十二年），公及晉、魯、齊、宋、衛、曹、莒、邾、薛、杞、小邾諸侯會於沙隨，復錮欒氏也。十七年（魯襄公二十四年），公如晉，朝且請伐陳。秋，公會晉、魯、宋、衛、曹、莒、邾、滕、薛、杞、小邾諸侯於夷儀，將以伐齊，水，不克。冬，楚伐鄭以救齊，諸侯還救鄭。十八年（魯襄公二十五年），公會諸侯於夷儀，伐齊。夏，公孫舍之伐陳，入之。秋，諸侯同盟於重丘，齊成也。公孫僑獻陳捷於晉，受之。冬，公如晉，拜陳之功，公孫夏復伐陳，陳及鄭平。十九年（魯襄公二十六年），楚、秦侵鄭，敗鄭師，囚皇頡、印堇父而獻於秦。秦歸鄭印堇父。夏，良霄會魯襄公及晉、宋、曹諸侯之大夫於澶淵，討衛，疆戚田。取懿氏六十以與孫林父，而執衛獻公。秋，公及齊景公如晉，請衛侯，許之。既歸，使公孫夏如晉聘。封公孫僑以六邑。讓，受其三邑。冬，楚伐鄭。
二十年（魯襄公二十七年），宋向戍欲弭諸侯之兵。夏，良霄會晉、楚、魯、宋、齊、秦、陳、衛、邾、滕、蔡、許、曹諸侯之大夫於宋。秋七月，盟於宋，既盟，公享晉趙武於垂隴。

二十一年（魯襄公二十八年），蔡景侯朝晉，歸，過鄭，公享之。公使游吉如楚，及漢，楚人還之。嫌鄭伯不親朝。秋，公如楚。冬十一月，周靈王崩，景王立。十二月，楚康王薨。二十二年（魯襄公二十九年），葬楚康王，公送葬於西門之外，五月，葬周靈王。公孫舍之使印段如周。鄭饑。公孫舍之卒，罕虎為政。六月，公孫段會晉、魯、齊、宋、衛、曹、莒、滕、薛、小邾諸侯之大夫城杞。吳使延陵季子於鄭，見公孫僑如舊交，謂公孫僑曰：「鄭之執政者侈，難將至，政將及子。子為政，必以禮；不然，鄭將敗。」公孫僑厚遇季子。冬，良霄強使公孫黑如楚，黑怒，將攻霄，大夫和之。十二月，大夫盟。二十三年（魯襄公三十年），公如晉。夏，公及其大夫盟。六月，公孫僑如陳涖盟。秋良霄又將使黑如楚，黑以駟氏之甲伐而焚之。霄奔許，公及其大夫盟於大宮，盟國人於師之梁之外。良霄入，伐舊北門。駟帶率國人伐之，霄死。冬，罕虎及晉、魯、齊、宋、衛、曹、莒、邾、滕、薛、杞、小邾諸侯之大夫會於澶淵，宋災故。二十四年（魯襄公三十一年），公如晉，罕虎使印段如楚，以適晉告。

二十五年（魯昭公元年），楚公子圍來聘，且娶於公孫段氏。罕虎會晉、楚、魯、齊、宋、衛、陳、蔡、許、曹諸侯之大夫於虢，晉趙武、魯叔孫豹、曹大夫過鄭，公享之。夏，游楚及公孫黑爭妻，放楚於吳。六月，公及大夫盟於公孫段氏。秋，公孫僑如晉聘，且問晉平公疾。平公曰：「卜而曰實沈、臺駘為祟，史官莫知，敢問？」對曰：「高辛氏有二子，長曰閼伯，季曰實沈，居曠林，不相能也，日操幹戈以相征伐。後帝弗臧，遷閼伯於商丘，主辰，商人是因，故辰為商星。遷實沈於大夏，主參，唐人是因，服事夏、商，其季世曰唐叔虞。當武王邑姜方娠大叔，夢帝謂己：『余命而子曰虞，乃與之唐，屬之參而蕃育其子孫。』及生有文在其掌曰『虞』，遂以命之。及成王滅唐而國大叔焉。故參為晉星。由是觀之，則實沈，參神也。昔金天氏有裔子曰昧，為玄冥師，生允格、臺駘。臺駘能業其官，宣汾、洮，障大澤，以處太原。帝用嘉之，國之汾川。沈、姒、蓐、黃實守其祀。今晉主汾川而滅之。由是觀之，則臺駘，汾、洮神也。然是二者不害君身。山川之神，則水旱之菑禜之；日月星辰之神，則雪霜風雨不時禜之；若君疾，飲食哀樂女色所生也。」平公及叔向曰：「善，博物君子也！」厚為之禮於公孫僑。

二十六年（魯昭公二年），公孫黑將作亂殺游氏而代之，鄭殺公孫黑。晉少姜卒。冬，印段如晉弔。二十七年（魯昭公三年），鄭簡公朝晉，晉再納齊女。秋，罕虎如晉，賀夫人。冬，畏楚靈王之彊，又朝楚，楚靈王及公田江南之夢。二十八年（魯昭公四年），許男如楚，楚止之，遂止公，復田江南。夏，公及楚、蔡、陳、許、徐、滕、頓、胡、沈、小邾、宋諸侯會於申。秋，公先歸，使大夫從楚靈王伐吳，克朱方，誅齊慶封。遂伐賴，滅之。九月，公孫僑作丘賦。丘，十六井，當出馬一匹、牛三頭。今子産欲別其田及家財，各為一賦。二十九年（魯昭公五年），晉韓起如楚，罕虎、游吉勞諸索氏。三十年（魯昭公六年），鑄刑書。鑄刑書於鼎，以為國之常法。夏楚公子棄疾如晉，過鄭。公勞諸柤。三十一年（魯昭公七年），魯昭公如楚，公勞於師之梁。夏，公孫僑如晉聘。三十二年（魯昭公八年），晉成虒祁，公如晉賀。三十三年（魯昭公九年），游吉及魯、宋、衛諸侯之大夫會楚靈王於陳。三十四年（魯昭公十年），晉平公薨。公如晉，及河，晉人辭。游吉遂如晉。秋，罕虎如晉，會葬晉平公。三十五年（魯昭公十一年），楚圍蔡，罕虎會晉、魯、齊、宋、衛、曹、邾諸侯之大夫於厥憗，謀救蔡。三十六年（魯昭公十二年），春三月，公薨，子定公寧立。夏六月，葬簡公。
## 據
* 《左氏春秋》
* 《史記·鄭世家》
分類:鄭公世家